พอดีผมแวะมาที่ CTW ไม่รู้กินอะไรดี ขอแบบด่วนๆ รสชาติใช้ได้ ร้านแปลกหน่อยไม่ใช่ฟาสท์ฟูดส์ที่หาได้ทั่วไปทุกที่ เลยมาจบลงที่ร้านนี้และขอรีวิวบ้างซะหน่อยครับ ผมเชื่อว่าหลายๆคนน่าจะรู้จักร้านเบอร์เกอร์ brand นี้กันบ้างอยู่แล้วครับ

Mos Burger (มอส เบอร์เกอร์) เป็น chain ร้านเบอร์เกอร์สไตล์ fast food จากประเทศญี่ปุ่น ไม่ใช่แบบ homemade หมายถึงวัตถุดิบหลักนั่นคือตัวเนื้อบดของเบอร์เกอร์จะทำทีละมากๆจากโรงงานแล้วส่งแบบแช่แข็งไปตามหน้าร้านสาขาต่างๆ พอลูกค้าสั่งออเดอร์มาเค้าจะเอาเนื้อบดมาปรุงให้สุกโดยวางนาบบนกระทะแบนๆหรือ flattop แล้วใส่พวกซอสหรือผักต่างๆพร้อมเสิร์ฟ

ผมสังเกตเกี่ยวกับร้านเบอร์เกอร์ brand นี้ที่พิเศษอีกอย่างหนึ่งคือการทำ localization หรือปรับประยุกต์ความเป็นท้องถิ่นนั้นๆลงไปในตัวสินค้า เห็นได้จากการที่ทางร้านใส่ mascot ที่เป็นช้าง (ชื่อ Thailand Mos San) ลงไปในส่วนประกอบต่างๆของร้าน เช่น ที่รองแก้ว ควบคู่กับโลโก้หลักของร้านครับ นอกจากนั้นยังมีใส่ localized menu ลงไปในเมนูของร้านด้วย เช่น เบอร์เกอร์กะเพรา

ครั้งนี้ที่มาขอสั่งเมนูอื่นบ้างนอกจาก value set 69 บาทที่สั่งประจำ ดังนั้นจึงมาลงที่เมนู Mos Cheese Burger โดยที่ผมสั่งเป็นเซทมาทานซึ่งประกอบด้วย

• เบอร์เกอร์เนื้อบด (เลือกได้ว่าจะเอาหมูหรือเนื้อ) +cheese 1 แผ่น +ผักสลัด (มีมะเขือเทศลูกใหญ่หั่นวาง 1 ชิ้นหนาๆ) ตัวเนื้อบดก็ชิ้นหนาดีทีเดียว สุกมาทั่วทั้งชิ้น เค้าจะใส่ ketchup ในตัวเบอร์เกอร์มาให้เลย โดยรวมพอกัดลงไป texture ผสมกันได้ลงตัวดี ส่วนขนมปังประกบผมว่าเกรดคุณภาพก็พอประมาณ สมราคา

• Soft drink เป็นน้ำอัดลมของค่าย Coke

• French fries หรือ +ผสม Onion Ring หอมใหญ่วงชุบแป้งทอด (ถ้าเลือกผสม onion ring ต้องบวก 6 บาท)

ปกติราคาชุดนี้ 149 บาท แต่ผมเลือกผสมกับ Onion Ring +6 บาท เป็น 155 บาทครับ

สาขาที่ผมมาทานครั้งนี้คือ @CTW สาขาแรกของร้านนี้ในไทยครับ อยู่ชั้น 3 ใกล้ๆฝั่ง Zen

------------------------

รีวิวทีละส่วน

• คุณภาพวัตถุดิบ เท่าที่อ่านๆมา สำหรับเนื้อทางร้านเลือกใช้ของเกรดคุณภาพดีของไทยจากกำแพงแสน และพิเศษคือเลือกใช้เนื้อส่วนสันคอและใต้อก เท่าที่ผมลองๆทานดูหลายครั้ง (ผมทานเนื้อเป็นหลัก) ก็ถือว่าอร่อยดีครับ ไม่เหนียว และได้กลิ่นหอมๆของเนื้อเวลาเอาไปทาบบนกระทะแบน สุกทั้งชิ้นเลย ส่วนซอสที่ใส่มาบนเบอร์เกอร์ก็ซอสมะเขือเทศปกติ

• ราคา สำหรับ value set 69 บาท (ไม่มีเฟรนซ์ฟราย) ถือว่าราคาก็คุ้ม ประหยัดดี สำหรับคนทานเป็น snack ถือว่าเพียงพอ อิ่มกำลังดี สำหรับชุดเบอร์เกอร์อื่นๆ ราคาก็อยู่ตั้งแต่เกือบร้อยถึงร้อยกลางๆ ถ้าเทียบกับร้านเบอร์เกอร์เจ้าดังตัว M ใหญ่ ราคาพอๆกัน แต่ถ้าเทียบกับเรื่องคุณภาพวัตถุดิบที่ได้แล้วถือว่าที่นี่คุ้มกว่า

• การบริการภายในร้าน อย่างแรกเดินเข้าไปสั่งที่เคาน์เตอร์และจ่ายเงินก่อน รับแท่นป้ายพร้อมเบอร์มาวางที่โต๊ะ รอพนักงานเดินมาเสิร์ฟ เราไม่ต้องยืนรอที่เคาน์เตอร์รับอาหารเหมือนเจ้าดัง เพราะเค้าค่อนข้างใช้เวลาทำเบอร์เกอร์นานเหมือนกัน แสดงถึงความพิถีพิถันกว่า fast food burger อื่น


สรุปโดยปกติร้านที่มีสาขาเป็นลักษณะ chain ผมจะให้ 3 ดาวครับตามมาตรฐาน จุดเด่นอีกอันหนึ่งที่ใครเคยมาทานน่าจะจำได้คือการเสิร์ฟเบอร์เกอร์และเฟรนซ์ฟรายในตะกร้าหวายนั่นเองครับ

------------------------------

[Profile:]

Mos Burger เปิดสาขาแรกในประเทศไทยที่ Central World ในเดือนมีนาคม ปี 2007
และในปัจจุบัน Mos Burger มีทั้งหมด 7 สาขา คือ

- Central World
- Central Chidlom
- Siam Paragon
- Future Park Rangsit
- The Emporium
- อาคาร United Center สีลม
- Terminal 21